L’am de Nostre Seignour corrant mil trois cent et quarante nuef, le mescrediz apprès sainte Lucie, en la court d’Arbois, per deuant moy Emonet de Cerdon, baillif pour ma dame de Flandres en sa terre de Bourgoigne [F° xlij, v°] estoit aiournez en cause de apial Guillames dit de Pipillin d’Arbois, en contre Renaud, filz fut Renaud Aguier du dit luef, clers, sus ce que li dit Guillames hauoit demandez au dit Renaud, en la cour d’Arbois, per deuant Guillaume le Brom, prouost du dit luef, que véritez estoit qu’il le trouoit tenant du chasaul séant à Nessey, liquel chasal, ensamble les appertenances et la maison qu’estoit sus, estoit de sa censie, et li dit Renaud la dicte maison hauoit desrochiez et ostez desus le chasement, ce qu’il ne pooit faire, pour ce qui empiroit sa censie, si comme il disoit. Se hauoit requis au dit Renaud lit dit Guillames per deuant le dit préuost, que la dicte maison remist arrier en estet et que le lox li paiast de tant vaillant come la chose que ostez en hauoit pohoit valoir. Liquelx Renaud hauoit reppondu per deuant le dit préuost que, selon la costume du Vaul d’Arbois, il n’estoit tenuz, quar li maison que il ou suis deuantiers hauoient faite ou édiffier sus la censi du dit Guillame ou sus censie d’autruy, il et tuiz li autres bourgois d’Arbois les pohent oster dessus le chasal, combien qui doigent censie, quar maison sus soule de bois est mobles, et tout mobles se pohent mectre, édiffier, hoster et remuer dessus terres que doiuent censie, et arbres, senz ce que li seignour du cens il puisse riens demander ne empegier per la dicte costume, se ce n’estoit [F° xliij, r°] que li sires du cens mostrat que li maison ou li édiffice que fait saroit sus la dicte censie, li fut obligiez par espicial, ensamble la terre et le chasement. Et li dit Guillames dit a contraire, et sus ce se mirent les dictes parties en droit. Se fut rapourtez et sentencié per le dit préuost que li dit Renaud ne pouhoit oster la maison dessus la censie, pour ce qu’il empiroit la dicte censie, et que le lox deuoit payer de à tant vaillant come li chouse vaudroit qu’il en hosteroit, combien que li dit Guillame ne mostrast point que li dicte maison li fut obligié per espicial en la censie, ensamble le chasement. De la quel sentence hauoit apellez li dit Renaud, ensambles Guiot Ligier, Perrenin Jegler et Willemin de Larnay, escheuins d’Arbois, liquelx en apellarent de la audience du dit préuost à ma audience, en nonz de lour et pour toute la communaltey d’Arbois. Et dirent et proposèrent les rasons dessus dictes, ensamble plusours autres encontre le dit Guillame et en contre le dit préuost, en tant come il li toichoit, en disant et affermant la dicte sentence estre donnée contre droit et contre raison et mal sentencié; et li dit Guillames et préuost disant la dicte sentence estre bien donnée per les raisons dessus dictes, et moy requérant instament li dit Renaud et li dit escheuins que la dicte sentence rappellasse et anul [F° xliij, v°] lasse. Desquelx chouses se mirent en droit les dictes parties, et je, sus ce, grant délibéracion heue, à consoil de bon et de saiges, hay pronuncié per ma sentence deffinitive le dit préuost hauoir mal sentenciez et le dit Renaud et escheuins hauoir bien appellez, pour les choses dessus dictes, et pour ce que li dit Guillame ne mostroit pas que la dicte maison fut obligié en sa censie par espicial, ensamble le chasement. Et en hay donez et done au dit Renaud et ès dit escheuins cest present passement fait et donnez soub mon seel pandant l’am et le jour que dessus. Item sequitur tenor lictere annexate in hec verba. Guy de Cicon, cheualier, sire de Chauigney, bailli en Bourgoigne, faisons sauoir à touz, que à la requeste des quatre proudomes et escheuinz de la ville et communaltey d’Arbois, nous hauons conformez, ratiffié et approuuez, conformons, ratiffions et approuuons per ces présentes la sentence per mey laquelle ces noz présentes sont annexées. Donnée per Emonet de Cerdon, loiz bailli pour ma dame la contesse de Flandres en sa terre d’Arbois. Donné à nos assises, tenues Arboix, le xje jour de mars, l’an de grâce mil ccclxx. [Ainsin signées les dictes lectres annexées: Odet de Branc [on].].